ToekomsVenster: Die grootste bruilof van alle tyeFoto: Photos by Lanty/Unsplash.com Enkele verdere gedagtes oor die liefde. Ons neem maar net ŉ voëlvlug en sou baie lank kon spandeer om die verskillende konsepte en begrippe wat deur Paulus gebruik word te verken en te verduidelik. Tog is baie daarvan algemene dinge en het ons nie regtig ŉ preek nodig om dit te verstaan nie. Die bruilof op aarde is ŉ metafoor, simbool en voorspel van die grootste bruilof van alle tye wat in die volmaaktheid gehou sal word. Dis moeilik om jou dit voor te stel maar dit is ŉ realiteit wat deur die Bybel in die vooruitsig geplaas word. Dan sal die kerk, die liggaam van Jesus Christus, sy aanstaande bruid na Hom gebring word. Ek wonder hoe dit alles sal verloop. (Openbaring 19:9) Dalk sal die Vader die bruid aan die Seun “gee” soos dit in huwelikseremonies gebeur. Sal die Seun die bruid se sluier lig en haar met ŉ hemelse kus groet en verwelkom? Aardse bruide is gewoonlik pragtig uitgevat in ŉ bruidstabberd wat sorgvuldig uitgesoek is. Ook die hemelse bruid sal getooi wees met die helderste en mooiste klere, die goeie werke wat sy in gehoorsaamheid gedoen het. Ons moet ons gereed hou vir die grootste bruilof van alle tye. Dit is dalk nie meer lank nie.